**Tekst 1:**

**Gud er skaber. Af A. R Soofi.**

(Fra Wulff Pedersen, Islam, Gyldendal, 1980, s. 28-29)

Islams grundlæggende filosofi er, at dette univers hverken er en tilfældighed eller skabt af sig selv. Det er skabt af Gud den almægtige og opretholdes af ham. Ligeså har mennesket ikke haft noget at sige ved sin egen skabelse. Mennesket er skabt af Gud, som har givet det midler til at klare sig. Føden, hvorpå dets eksistens beror, er fremskaffet af Gud. Han sender regn og giver jorden evne til at frembringe noget. Uden dette vil mennesket ikke kunne holde sig i live.

Som mennesket ikke har noget at sige til sin fødsel, således heller ikke ved sin død. Den er sikker: lngen kan flygte fra den. Alt hvad universet rummer, er skabt af Gud for at frelse mennesket og opretholde dets liv på jorden. Ligesom Gud har fremskaffet midlerne til menneskets fysiske tilværelse på jorden, har han også sørget for menneskets moralske og åndelige udvikling. Det, som adskiller mennesket fra dyrene, er dets moralske, åndelige og intellektuelle kvaliteter. Dette leder til, at mennesket ikke er blevet ladt ene, overladt til at gøre hvad det vil og føre en uansvarlig tilværelse. Med alt, hvad dette store univers indeholder for at tjene menneskeheden, er det logisk at slutte og tro, at mennesket må tænke og handle i overensstemmelse med bestemte principper og være forpligtet til at gøre regnskab for sine handlinger. Hvis det ikke var sådan, ville hele formålet med menneskets eksistens og skabelsen af universet være uden nytte.

Derfor har Gud fra universets begyndelse oprettet en budbringer-institution, og det har han gjort fra tid til anden i denne verden. Han har ikke ladet disse budbringere alene om at ud- finde trosartiklerne og udøvelsen af troen. Tværtimod har han åbenbaret dem sin vilje og troens artikler, såvel som gode gerninger, til menneskehedens vejledning.

Muhammed var den sidste af en sådan række budbringere. Hans sendelse var den samme som andre profeters: Noah, Abraham, Moses, Jesus og andre. I henhold til Koranen fremførte de alle islams religion - det betyder: Underkastelse under Guds vilje og lydighed mod den religion, han åbenbarede for sine budbringere. Heraf opstår behovet for en Dommedag, hvor mennesket vil blive dømt og belønnet eller straffet for dets gode og dårlige tanker og handlinger. Denne verden er et prøvelsens sted, og i livet herefter vil resultatet af, hvad et menneske gør i dets levetid, blive bedømt og kundgjort.

**Tekst 2:**

**Gud. Der findes større magter end os selv. Fra islam.dk.**

*Islam.dk er en muslimsk hjemmeside.*

Alle mennesker har en fornemmelse af, at der findes større magter end os selv. Livets grundvilkår er, at vi fødes som hjælpeløse væsener, der fra første dag er afhængige af vores fysiske og sociale omgivelser for at eksistere. Vores liv er noget vi får og ikke noget vi selv skaber. Langt de fleste mennesker på jorden har et forhold til dette noget større. Nogen forstår det som energi eller som en kraft. Andre kalder det karma, kilden eller undlader at kalde det noget overhovedet.

I Islam er Gud eller Allah dette “noget”, og mennesket besidder i sit inderste væsen en subtil medfødt viden om, at det skylder Gud alt. Troen på Islam betyder, at mennesket begriber denne viden og giver slip på sig selv og sit ego for i stedet at følge og hengive sig Gud. Dette er muligt, idet Gud har åbenbaret Sin vilje gennem Sin tale og gennem Sine profeter.